Papersnake/gushiwen huggingface dataset:
【仙吕】点绛唇　省悟
程景初（元代）

万种闲愁，一场春瘦，迷花酒。燕侣莺俦，煞青云友。
【混江龙】长想着少年时候，拈花摘叶甚风流。见了些春风谢馆，夜月秦楼
马上抱鸡三市斗，袖中携剑五陵游。八个字非虚谬：玲珑剔透，软款温柔。
【油葫芦】一世疏狂一笔勾，从今后都罢手，一场恩爱变为仇。赤紧的红裙
不解嘲风口，以此上青衫紧退揉花手。想着眼底情，眉角愁。则管里云来雨去空
<辶它>逗，终不见下场头。
【天下乐】只被你干赚得潘郎两鬓秋。想着你恩情，也不是永久，恰便似风
中落花水上沤。我恰待踏折他花套竿，撞出锦<囗贵>头，早是咱千自在百自由。
【那吒令】想当初您爱我时，剪青丝半纽。想当初敬您时，赠吟词一首。您
如今弃俺也，断金钗两头。想着您月底盟，星前咒，则怕你悔去也娇羞。
【鹊踏枝】俺如今志难酬，和俺不相投。误了俺雁塔题名。虎榜名留。有一
日博得五花诰在手，则怕你消不得粉面油头。
【寄生草】俺如今时间困，目下忧。三尺剑扫荡红尘垢，万言策补尽乾坤漏，
五言诗夺尽江山秀。若是柳耆卿剥得个紫袍新，你便是谢天香不避黄齑臭。
【尾】深缦笠紧遮肩，粗布衫宽裁袖，撇罢了狂朋怪友。打扮做个儒流，风
月所近新来给了解由。谁信你鬼狐由，误了我谈笑封侯，早难道万里鹏得志秋。
气冲斗牛，胸藏锦绣，钓鳌头谁钓您这乐官头。　席上咏妓
万种娇娆，一团俊俏，十分妙。百媚千娇，端的是闭月羞花貌。
【混江龙】他若是含情一笑，朱唇一颗嵌樱桃。梨花玉体，杨柳纤腰。眉黛
春山娇滴滴，眼波秋水绿淘淘。可观可看，宜喜宜嗔。堪怜堪爱，难画难描。拨
银筝音吕韵悠扬，唱阳春白雪依腔调。你便有千金买笑，怎能够一刻春宵。
【油葫芦】喜遇得樽席上猛见了，更那堪情性好，言谈语话那清标。你看那
聪明伶俐诸般妙，更那堪续麻道字无差错。生的来花样娇，柳样柔。知今博古通
三教，铁石人一见了也魂销。
【天下乐】怎能够玉树同栖翡翠巢？无福的难也波消。自暗约，用心儿访寻
月下老。者莫你能会弹能会歌，能会绣能会描，怎生来少前程无下梢？
【那吒令】离情空懊恼，我魂劳梦劳；缘薄命薄，看明朝后朝。我劝你断肠
籍上除了姓名，姻缘簿上寻个着落，一星星记在心苗。
【鹊踏枝】我与你自量度，是评跋。你若听琴，我便题桥。趁青春年纪儿幼
小，休辜负好前程月夜花朝。
【寄生草】相思病何年尽？姻缘簿甚日了？你看他知轻知重知分晓，不能够
同行同坐同欢笑，到教我添愁添闷添烦恼。怎能够喜孜孜花下燕莺期？几时得笑
吟吟春日鸳鸯效？
【六幺序】眼前面人千里，耳边厢音信杳，隔三千弱水迢迢。闷恹恹鬼病难
熬，意迟迟情思心焦。桃源洞不见分毫，焰腾腾烈火烧袄庙，白茫茫水淹蓝桥。
莫不是我今生撅着相思窖？好教我行眠立盹，梦断魂劳。
【幺】哎，你个多娇，仔细听着：你若是花下相招，月底来邀，琴瑟和调，
同伴吹箫，咱两个一世儿团圆到老，恁时节有下梢。寻一个安乐窝巢，散诞逍遥，
倒大来志气清高。当日个谢天香、李亚仙寻思到，知轻重肯辨清浊，后来受用金
花诰。则学鸳鸯，休学那燕子伯劳。
【尾声】准备着花烛洞房春，安排下夜月笙歌笑，那时节喜喜欢欢宴乐。地
久天长成配偶，一世儿永远坚牢。画堂高怕是么暮暮朝朝，则学那连理树、合欢
带、比翼鸟。宝炉香渐烧，银台灯高照，成就了碧桃花下凤鸾交。
绝句
赵孟頫（元代）

春寒恻恻掩重门，金鸭香残火尚温。
燕子不来花又落，一庭风雨自黄昏。
月夜忆舍弟
杜甫（唐代）

戍鼓断人行，边秋一雁声。(边秋 一作:秋边)
露从今夜白，月是故乡明。
有弟皆分散，无家问死生。
寄书长不达，况乃未休兵。
叙旧感怀呈提刑毅父并再和六首
晁补之（宋代）

赋成庚子尚魂惊，往事如风未暇评。
长乐钟前偶相对，凌烟图上等浮名。
登车岂是君无意，幞被何妨我自行。
更许心亲遗貌敬，老来尤见旧交情。
和窦中丞晚入容江作
刘禹锡（唐代）

汉郡三十六，郁林东南遥。人伦选清臣，天外颁诏条。

桂水步秋浪，火山凌雾朝。分圻辨风物，入境闻讴谣。

莎岸见长亭，烟林隔丽谯。日落舟益驶，川平旗自飘。

珠浦远明灭，金沙晴动摇。一吟道中作，离思悬层霄。
偶阻风雨与江浦张同寅联舟因作
黄镐（明代）

两年联署紫薇堂，未得从容共一觞。为扫妖氛秋放棹，偶因风雨夜连床。

云昏海峤天关远，水绕江皋客路长。判袂南津重回首，白鸥飞尽岸茫茫。
金丹诗诀 其七十
陈楠（宋代）

男儿怀孕是胎仙，只为蟾光夜夜圆。夺得天机真造化，身中自有玉清天。
和尚善西禅寺冲虚宫诗
李洪（宋代）

学道尤须惜寸阴，漫劳饭袋走丛林。
沩山自昔提宗印，闽峤于今绝赏音。
香髓得皮无著相，非心非佛见机深。
丰干未免成饶舌，月在碧潭空指心。
湖上閒赋 其五
黄裳（宋代）

筛雨龙山淡淡烟，水帘遥在数峰前。问言居士庵何处，为指中洲有陆莲。
寄天台司马先生
崔湜（唐代）

闻有三元客，祈仙九转成。人间白云返，天上赤龙迎。

尚惜金芝晚，仍攀琪树荣。何年缑岭上，一谢洛阳城。
招子高二十二韵兼简常甫世弼
黄庭坚（宋代）

我行向厌次，夏扇日在摇。
甘瓜未除垄，高柳尚鸣蜩。
驾言聊摄未，飞霜晓封条。
负薪泣裘褐，公子御狐貂。
岁月坐晼晚，鬓颜飒然凋。
道德千古事，斯文非一朝。
往者我不及，後生多见超。
吾党二三子，士林耸孤标。
小谢抱周易，忘言独参寥。
崔郎楚左史，二典考舜尧。
王生风雅学，谈辩秋江潮。
洒笔惊有司，小敌谓可骄。
安和摴蒱局，临关败三枭。
三生数步隔，屡赴茗碗邀。
小谢殊未来，我觉百里遥。
问之忧菽水，心虑极无聊。
父怜母不诃，日以浊酒浇。
此道如鼎实，念子羹未调。
古来有亲养，回也乐一瓢。
不田鹑生宎，在物乃为妖。
吾言有师承，可信如斗杓。
诗以解子忧，亦用当子招。
过华山
潘阆（宋代）

高爱三峰插太虚，掉头吟望倒骑驴。
旁人大笑从他笑，终擬移家向此居。
题长春轩诗卷
石宝（明代）

春阳无恒燠，春雨无恒滋。如何轩中人，日咏长春诗。

岂有师文弦，如彼鲁阳麾。至哉万化源，舒惨固自知。

庭除辟馀壤，百卉纷及时。春兰色可悦，秋菊亦垂垂。

脩树交清阴，好鸟鸣高枝。俯窥华实繁，仰视风霆驰。

吟啸皆春风，习习被朱丝。有时掔坠露，咀嚼疗晨饥。

乃知广文饭，不异商岭芝。平生执经人，庙堂今设施。

珍重葱郁间，或有栋梁姿。
思佳客·写出梨花雨後晴
高观国（宋代）

写出梨花雨後晴。凝脂洗尽见天真。春从翠髻堆边见，娇自红绡脱处生。天宝梦，马嵬尘。断魂无复到华清。恰如伫立东风里，犹听霓裳羯鼓声。
立春
方岳（宋代）

花柳胚胎午夜风，一尊聊与破红封。
醉余安用淄渑口，妙处元无泾渭胸。
纸帐不知寒浩荡，银幡自爱雪蓬松。
小楼认得春来处，晴霭苍茫南北峰。
古剑篇赠彭艾庵
成鹫（清代）

美人腹中怀古铁，出胎犹带玄黄血。一朝欧冶鼓洪炉，跃跃祥金成巨阙。

新硎霜锷势莫当，临敌一挥皆创伤。主人恩爱良不薄，摩挲拂拭教深藏。

铅刀鈯斧失犀利，偷心侧目纷疑忌。龙屈蛇信奈若何，半边夜有丰城气。

壮士得之游八闽，脱身飞出延平津。归来依旧函玉匣，倾心竭力酬主人。

主人顾盼倍畴昔，铅刀鈯斧低颜色。批虚导窾有馀閒，解纷排难无遗力。

从来神物难淹留，百炼聊为绕指柔。何能郁郁久居此，眼看若辈皆封侯。

一日一揩磨，一年一淬砺。辗转一百年，顽金成利器。

何况金石浑成日月光，天地泰交水火济。我本山中人，望空遥盼睇。

愿君努力干霄云，旋转乾坤豁阴翳。一道灵光迥不磨，报恩直到无穷际。
和安成彭清老五首 其五
彭龟年（宋代）

公馀几上诗书乱，事简庭中雁鹜休。乞我新篇洗凡俗，萧萧风雨打窗秋。
观棋
盛世忠（宋代）

争先刘与项，得势楚侵秦。
本是知心友，翻成敌国人。
运筹争劫杀，败局在逡巡。
袖手旁观者，机深亦损神。
【中吕】卖花声　月夜
李致远（元代）

云消皎月筛帘影，梦破惊乌绕树声，挑灯起诵《太玄经》。竹轩风定，桂窗
人静，快诗人一襟清兴。
舟中夜听汴河水声
梅尧臣（宋代）

夏雨涨黄流，夜鸣邻船柁。
乘危冒险人，不识西山饿。
塞孤
王哲（金朝）

自家声，唱出谁能测。有个头青容白。正是石娥来应拍。身窈窕，腰如搦。偏柔软、舞婆娑，金璧珠，□都索。要皆令尽，酬此功格。才闻玉蕊香，正是琼花坼。两＊藓藓同色。便使灵童令采摘。相合就、堪怜惜。呈妙妙、出玄玄，超碧汉，分明顾，动新音、永作仙客。
真兴寺阁祷雨
苏轼（宋代）

太守亲従千骑祷，神翁远借一杯清。
云阴黯黯将嘘遍，雨意昏昏欲酝成。
已觉微风吹袂冷，不堪残日傍山明。
今年秋熟君知否，应向江南饱食粳。
感兴 其四
黄任（清代）

巨鳞潜深池，好鸟鸣高枝。物性无改移，安知彼是非。

化声不相待，和之以天倪。青蝇止樊棘，白璧生瑕疵。

良由势使然，扁石履斯卑。何不矫健翮，高举盘天嬉。

冥冥千仞冈，弋人何篡之。
问源草庐咏 其四 石坞归云
王颖锐（清代）

颇怪归云懒，为霖合上天。无风时出谷，有月半藏烟。

平碧封山径，余青带水田。世间遥望处，却道此中仙。
题野桥图
林大春（明代）

南国有乔木，郁郁凌星辰。根株五百年，尽作苍龙鳞。

下有幽人居，云是同枝亲。悠悠玩云物，潇潇出风尘。

青山连野望，碧海迷通津。手持落木枝，为桥度行人。

行人一以度，轩车忽见询。因之览六合，遗爱七泽滨。

一朝入郎署，然诺轻千钧。汉皇思李齐，冯唐称先臣。

持节赦云中，斯意良未申。感激歌古调，白日追庞淳。

歌罢长叹息，怅望空山春。
偈颂一百零二首
释绍昙（宋代）

风前不见花中叶，雨后难寻底花。
蜂蜂纷纷过墙去，只疑春色在邻家。
登延庆佛阁用出郊韵三首
吴潜（宋代）

东西南北幸同官，休作班荆解后看。
一笑喜逢粳秫贱，相攀莫待菊茱残。
沙鸥点点投波没，檐鹊声声带日乾。
美景良辰同赏乐，四并谁道古来难。
小园
吕本中（宋代）

小园常在眼，春事已天涯。雨暗堤前路，苔深林外家。

曲池通小径，密树隐残花。长愧邻翁酒，囊空尚可赊。
水调歌头 舍南庭前牡丹将放词以催之
陈维崧（清代）

峭冷侵金鸭，乍暖熨铜龙。东皇好景何限，相别苦匆匆。

二十四番花信，一百五朝寒食，几阵酒旗风。豆吐蚕婆绿，花绽鼠姑红。

画栏西，绮窗北，锦城中。姚黄何事羞涩，媚脸未全融。

速办慈恩车骑，并倩华清钿笛，邀取谪仙翁。早放木芍药，慢舞玉珑璁。
正朝摘梅
张说（唐代）

蜀地寒犹暖，正朝发早梅。偏惊万里客，已复一年来。
古渔父词十二首
王铚（宋代）

渔父家风我所知，家风要与道相宜。
不怀贪饵知钩意，常似丝纶未下时。
一春不得家书因省归计
曾丰（宋代）

飞絮白相飐，落花红自纷。鲤鱼何处去，杨鸟岂堪闻。

妇老难教馌，儿骄不解耘。归耕诚所愿，耕责望谁分。
雁荡山中逢雨戏成诗
赵鼎臣（宋代）

试凭溪鸟谢青山，莫遣愁霖碍往还。身是江南趋走吏，暂来能得几多闲。
兴安陡江口号
顾璘（明代）

江擘山头出，舟骑石背行。问君缘个事，辛苦作南征。
同曼叔观颍昌酴釄
韩维（宋代）

前日看花花正发，今日看花花欲歇。
入门但见绿阴下，寂寞无人委春雪。
狂风飘簸百卉尽，惟有清香吹不绝。
攀条惆怅可奈何，与君把酒到明月。
次韵杨宰
陈造（宋代）

我方獭髓疗蜂腰，渠自才华盖代豪。
州掾聊容养文豹，玉音催去踏金鳌。
联芳君亦花只取，双峙人推玉笋高。
看即提衡霄汉上，得无交口话啼号。
次韵弟师白至日及弄璋之什二首
黄公度（宋代）

时序乡心破，烟波眼力催。
城头乌信喜，海上雁书来。
一别壶山月，三看庾岭梅。
天涯椒桂酒，泪堕伯仁杯。
次韵吕无求同泛汴水
饶节（宋代）

琐琐榆下钱，贴贴水上镜。蜗牛共饮吸，水马竞驰骋。

静中观至妙，度此春日永。舟师挽且哗，俚语相讥病。

劳逸各有役，不必尽乘兴。公缘升斗穷，我访山水胜。

虽云异出处，同是缚垢净。何当俱一扫，歇此风中艇。

携持少室去，从渠谓捷径。
读诸友游山诗卷不容尽和和首尾两篇 其一
朱熹（宋代）

去年寻得李家山，考卜真成屋数间。要与青衿时散帙，闲临碧涧共观澜。

诗书本说人间事，勋业休看镜里颜。谁识寥寥千古意，新诗题罢藓痕斑。
送潘司理秘校
文同（宋代）

曲栈绕斜谷，钩栏天际分。
吟鞭摇岭月，倦枕拂溪云。
好景不关俗，新诗皆属君。
西南有归客，一一幸相闻。
挽杨母龙氏
钟芳（明代）

烈霜不剥松柏姿，隆栋能支风雨催。恩勤鬻子子克家，一举来作璚庠师。

师资殊不恶，子贤母亦乐。孰云儒官冷，青毡坐寂寞。

君不见楚人资畜富庄田，锱铢与母争缗钱。又不见卫人去逐功名会，母死不归生冻馁。

何如一官清彻骨，生死相看长在目。笋舆春色遍天涯，甘苦杯棬同藿菽。

外端士范内母仪，冰肌自瘠道自肥。乃今扶榇返丘陇，山为恻楚川赍咨。

南风悠悠吹画鹢，三百六滩才一息。纷纷得丧等秋毫，泫涕松楸思罔极。
再用发字韵谢毅父送茶
晁补之（宋代）

开门睹雉不敢发，滞思霾胸须澡雪。
烦君初试一枪旗，救我将澡半轮月。
不应种木便甘棠，清风自是万夫望。
未须乘此蓬莱去，明日论诗齿颊香。
日暮迷途赖初月得至新嘉
郭之奇（明代）

烟林西照入，东望似薰春。竟日无啼鸟，终风独傲人。

疲心销永昼，迷路赖初轮。细细轻弦出，微光念远身。
除夜宿洺州
白居易（唐代）

家寄关西住，身为河北游。萧条岁除夜，旅泊在洺州。
度石涧缘松岭曲径登庆云禅院
薛始亨（明代）

涧底流波石有声，岭边松向碧空鸣。山云忽露法身净，花雨乍空尘想清。

径路辟时开梵寺，峰峦环处列严城。青莲一朵悬千仞，撤手何期顶上行。
原妙侍者请
释祖钦（宋代）

上大今已无人，雪岩可知礼也。
虚名塞破乾坤，分付原妙侍者。
独鹤篇
刘希夷（唐代）

西山日没人独归，东江月明鹤孤飞。秋风四起声切切，边心一孤泪霏霏。

嵩岳灵泉摇玉羽，蓬丘仙雾下金衣。自怜流落烦岁暮，唯有悲凉人事非。
偈颂八十五首 其三十五
释妙伦（宋代）

游鱼涧底沉浮，幽鸟林间上下。那堪东园刈麦，西畴插秧新田。

小姑摘叶饲蚕，公子扬鞭走马。
送颛街坊
释德洪（宋代）

水西南台小精庐，名虽是律禅者居。粥鱼茶板如指呼，履声童首凫雁趋。

分身香积太阔迂，食时至则当持盂。养师反哺如乌雏，荷众司更如雁奴。

逢人若问明白老，为言病起加清癯。
至节小雨
孔武仲（宋代）

半醉听银漏，轻寒解罽裘。
新阳万物动，小雨五更收。
宿润青槐道，晨辉紫禁楼。
皇恩与天泽，浑逐管弦流。
题义门胡氏华林书院三首
李虚己（宋代）

聚族逢修偃，垂绅偶会昌。
里闾师重厚，门阀诫轻扬。
木垅堆云师，书帷积雪光。
清名传异域，丽句出中堂。
玉蕴山还润，兰生谷更香，
友朋敦布素，童稚味膏粱。
铸剑归农器，休牛见服箱。
斋心常拱极，端简中秋霜。
送丁正臣通判复州
司马光（宋代）

得失固有合，世人空自劳。
图温少霜雪，松短没蓬蒿。
孤宦千里远，荣名一旦高。
回看碌碌者，太华与秋毫。
次韵杨宰次郎裴
陈造（宋代）

信次尚村落，食眠随晓晡。
山瓶馀濩倒，僧宇谒伊蒲。
笑挟兔园策，问收鱼澳租。
前滩起鸥鹭，为我作前驱。
台山婆话颂
释守仁（宋代）

开个灯心皂角铺，日求升合度朝昏。
只因风雨连绵久，本利一空愁倚门。
句 其二
祝穆（宋代）

细花穿弱缕，盘向绿云鬟。
九日
方岳（宋代）

逢人提菊卖，方省是重阳。
山晓雨初霁，江秋树亦凉。
年华犹故我，烽火更殊乡。
有客那无酒，令人忆草堂。
村落
韦骧（宋代）

轻寒切切战春阳，村落人家意自遑。老妇画眉窥止水，痴儿曝背坐颓墙。

牛归小径蹄痕叠，犬吠空山响答长。夏赋未来秋赋了，片时优佚胜膏粱。
读区太史集因赠区二延之
陈子升（明代）

虎变龙文有化工，新词还属旧家风。西园驾轶中郎将，南国书藏太史公。

蓬转秋山归旅鬓，花飞春涧度诗筒。明堂钟磬音如缕，谁谓江河日向东。
题道士林栖霞碧萝猿洞
王褒（两汉）

溪上垂萝几百尺，石洞阴阴闷长日。昔人学道居其间，尘世纷纷未尝识。

白猿一啸下青山，药瓢丹灶共往还。岩扉自掩明月上，石床不扫白云閒。

伊谁寻真百年后，道机通玄七闽秀。宝笈仙书入夜观，镡津霞气临晨漱。

秋风袅袅吹绿萝，猿声时答步虚歌。明年买棹七峰雨，洞天鸡犬知相遇。
和退如舟中韵退如访道回家有新姬并以为嘲
袁宏道（明代）

霞光犹绕芰荷衣，红袖前迎远客归。玄鬓返来犹可辨，丹砂健后却疑非。

三山誓许鸾台入，一鹤终随弄玉飞。云作风神花作语，看君战胜几多肥。
澄江登君山
钱月龄（明代）

洞庭高耸翠，此亦重留名。太古苍茫色，长江昼夜声。

暮烟横北固，晓日近东瀛。玄武昭灵胜，行宫焕紫清。
送黄民部逢一南归兼寄怀其弟逢永
李孙宸（明代）

惜别柳门共举鹅，客怀去住总茫茫。经年浪迹嗟萍梗，万里归人羡雁行。

江上黄花晴带雪，故园梅萼暖含霜。燕山未隔怀人梦，驿使春来倘寄将。
欲求闲局理旧学作二
晁补之（宋代）

故园历历眼中分，非禹谁教不入门。
何处功名有成遂，玉初不献足犹存。
黄山七景 其七 桃花溪
佘翔（明代）

山下溪流曲曲斜，春风吹落武陵花。渔郎若问桃源路，鸡犬云中别有家。
齐天乐·题阳湖马相如茶山草堂词
邹韬（清代）

银毫蘸艳修香史，写将美人眉妩。春影描痴，秋情搦怨，替慰词妩辛苦。

閒愁尔许。把身世中年，泪痕偷数。弹尽相思，玉箫声里紫云度。

青衫依旧故我，把壮心抹煞，偷写凄楚。月魄摇凉，烟魂眷梦，都入伤心词句。

飞琼未遇。悔琴剑天涯，登楼空赋。掩卷沈吟，曼声还浪谱。
入终南山
赵福云（清代）

飞鸟不能渡，盘空一骑来。峰头撑积雪，石腹走惊雷。

呼吸诸天应，功名捷径开。终南山万仞，掷笔待仙才。
如梦令·日日酒围花阵
赵崇嶓（宋代）

日日酒围花阵。画阁红楼相近。残月醉归来，长是雨羞云困。低问。低问。独自绣帏睡稳。
九日次王善夫韵
陈某（宋代）

道路多荆棘，尘埃满客衣。
西风九日至，往事百年非。
王粲思何切，冯驩叹未归。
只因江汉远，却使雁鸿稀。
守居园池杂题·吏隐亭
文同（宋代）

竹篱如鸡栖，茅屋类蜗壳。
静几默如禅，往来人不觉。
郑国太挽词四首 其四
张纲（宋代）

铭旌冉冉去飞扬，萧瑟西风泣画堂。不见鱼轩辞绣毂，空馀鸾诰冷绡囊。

姓名自是标仙籍，环佩应知返帝乡。尽把遗芳归史笔，会令千古独辉煌。
林夫访及书室夜话又用元韵
孔平仲（宋代）

珠玉相辉愧我形，正如朽壤附云亭。宦情已比春云薄，交义犹云老柏青。

坐久北窗号过雁，谈馀荒戍咽疏铃。知君不厌寒宵景，世上风霜已屡经。
偶成
裘万顷（宋代）

松径烦风扫，柴门为雨扃。
行携道院集，坐对敬斋铭。
好事心常记，闲谈耳不听。
观空为时悮，无异醉初醒。
扇子诗
李石（宋代）

水浸菩提坐，风传戒定香。
藕根金锁骨，花面玉毫光。
岁暮大雪书怀
姚益敬（清代）

富家无俭岁，贫年少丰年。何用徵先兆，吾心只泰然。
初春探花有作
陆游（宋代）

灯山昨梦叹匆匆，便恐新春过眼空。
千缕未摇官柳绿，一梢初放海棠红。
金羁络马闲游处，彩笔题诗半醉中。
流落天涯何足道，年年常策探花功。
水调歌头 其二 贺新居
佚名（宋代）

三径当松竹，五亩足烟霞。个中卜宅，蓬山佳致足君家。

前有书江环绕，后有横岗崒嵂，万象总森罗。轮奂翚飞处，此屋岂无华。

绿窗开，朱户敞，绣帘遮。燕闲自适，百篇斗酒是生涯。

种善善根未绝，延桂桂枝可待，谁子为君夸。佳嗣一夔足，荣耀必多嘉。
崇化麻沙道中
刘克庄（宋代）

经行爱此人烟好，面俯清溪背负山。
半{左舟右定}何妨呼渡去，小桥不碍负薪还。
远闻清磬来林杪，忽有朱栏出竹间。
深处安知无隐者，卜邻容我设柴关。
黄龙生辰因阅晦堂偈作此
释德洪（宋代）

万古知音是今日，晦堂古锥口门窄。今既不来昔不往，桃花落尽春狼籍。

南台茗椀荐炉香，世礼丛林笑未忘。只个死生收不得，梦中声色谩遮藏。
送春
晁说之（宋代）

雨里花开过，愁中燕到迟。
一春都寂寞，不作送春诗。
赴龙溪樊郝诸公探梅之约三首 其三
释函是（明代）

万山积雪驻寒烟，残月疏钟欲曙天。曾忆抱襟开户坐，却疑馀梦到林眠。

疏斜且出黄花后，攀折徒怜青草先。相对尽期深谷里，莫教人羡上皇前。
空王子
释慧空（宋代）

空王子之空而灵，拈起钵饭忘了羹。
一生看经不识字，总十二部为一句。
一生说禅不动口，喷嚏也成师子吼。
阿呵呵，黄面瞿昙争柰何。
咄咄咄，是甚衲僧臭皮袜。
过崇安宿赤石水涩不下舟
张以宁（明代）

两岸青山下建溪，笋舆轧轧坐鸡栖。
人间最是吴儿乐，一枕清风过浙西。
宵兴
孔平仲（宋代）

宵兴视星斗，侧身坐长叹。秋风忽已至，万木鸣珊珊。

垂髫初执卷，结发乃弹冠。功名当及时，一失何由还。

丈夫惜少壮，日月如走丸。念躬累尚寡，筋力无所难。

白首佩黄金，意气亦已阑。所以飞腾心，顾盼生羽翰。

诗人咏嵩高，不尔歌考槃。胡为两未决，碌碌守一官。
句 其五
王镐（宋代）

云学催诗黑，风仍作颂清。
贺广东黄漕生辰六绝 其五
曾丰（宋代）

数从仙伯至仙公，一岁一迁三岁中。三岁三迁吾事足，归骄明月弄清风。
暮春新路至湖上示元敏
陆游（宋代）

时雨作未成，蒸溽思出门。
湖塘直东西，行人各归村。
翻翻鸟投林。
杳杳钟鸣昏。
羊牛争迮路，烟火出短垣。
吾儿望未到，谁与共盘餐？幽独多恻怆，且复携斯孙，归来蓬窗下，聊可与晤言。
江上闻笛
谭用之（五代）

谁为梅花怨未平，一声高唤百龙惊。风当阊阖庭初静，

月在姑苏秋正明。曲尽绿杨涵野渡，管吹青玉动江城。

临流不欲殷勤听，芳草王孙旧有情。
次韵杜安行嘉陵春日书事十首
郭印（宋代）

举世趋昏浊，前贤慕独清。
低回从客笑，怀卷待时平。
彭泽非难学，菟裘且旋营。
乐哉莘野趣，功业在深耕。
挽王平甫二首 其一
魏泰（宋代）

海内文章杰，朝廷亮直闻。黄琼起处士，子夏遽修文。

贝锦生迁怒，江湖久离群。伤心王佐略，不得致华勋。
西江月 太岁日作
冯取洽（宋代）

老子齐头六十，新年第一今朝。放开怀抱不须焦。

万事付之一笑。

烟柳效颦翠敛，露桃献笑红妖。已拼行乐到元宵。

尚可追随年少。
和陪丞相听蜀僧琴
黄庶（宋代）

百年生计一张琴，敝轸枯弦抵万金。
世上几人曾入耳，樽前此日是知音。
清风明月虚无境，白雪阳青寂寞心。
莫讶南薰沉听久，致君基业用功深。
游牛首山 其一
杨闱（明代）

鹿苑遥侵梦，鸡声早唤游。出门星挂柳，入路雨横丘。

农鼓回溪剩，村炊远树留。喜于曾曲里，一杖系青州。
试院诸公西湖同泛分韵得仪字
黄溍（元代）

秋杪景将晏，天高雾仍披。漾舟西城曲，散策南山陲。

重棘幸已撤，累觞欣共持。及兹酒不空，未害席共移。

会合非可常，简书各有期。念之动予怀，勖哉慎其仪。
赠饶叔虎谈易论命多奇中
戴复古（宋代）

中年多病早衰翁，诗不能工枉受穷。
郊岛五行君识否，要知我命与渠同。
送邓器先赴罗田尉五首 其四
曾协（宋代）

古郡有奇观，祖祖灯相传。子来后往哲，青山古依然。

纷纷簿领中，深观常安然。但使内外尽，饥餐困须眠。
和新浦侯咏鹤诗
江洪（南北朝）

闲园有孤鹤，摧藏信可怜。宁望春皋下，刷羽玩花钿。

何时秋海上，照影弄长川。晓鸣动遥怨，夕唳感孀眠。

哀咽芳林右，悯默华池边。犹冀凌云志，万里共翩翩。
客中春怀
黄肃（明代）

竹里山鸡啼未休，江南二月景如秋。
半帘花雨寒欺袂，一片江如晚傍楼。
乱世青春如过梦，少年华发忽盈头。
故园动是经年别，满眼干戈添客愁。
余出留远曾先生门墙因侍留耕先生座间出示有怀楼居仓使救荒之诗僭越用韵
赵时韶（宋代）

乾坤秀气孕三奇，勋叶人间有口碑。台近棠阴遗泽在，楼辉秋萼起人思。

后先玉季金昆政，多少丹山碧水诗。世事荡来尚胶轕，赖君一手理纷丝。
九陇漳集
卢照邻（唐代）

落落树阴紫，橙橙水华碧。
复有赐飞禽，裴回疑曳易。
寒食相将诸子游翟得园十诗
杨万里（宋代）

雨罢饶晴色，松阴转午时。
堆成李花雪，开遍海棠枝。
旋酌新篘酒，留题细字诗。
不来真是枉，欲去更云迟。
长桥
吴及（宋代）

有客过津亭，高歌愿濯缨。
阑干聚烟碧，波浪卷秋声。
蝀饮潇湘渴，龙游河汉横。
夕阳看不厌，待看月华生。
偈颂十四首
释宗杲（宋代）

无上在涅槃，圆明常寂照。
凡愚谓之死，外道执为断。
诸求一乘入，目以为无作。
尽属情所计，六十二见本。
妄立虚假名，可为真实义。
唯有过量人，通达无取舍。
以在五蕴法，及以蕴中我。
外现众色像，一一音声相。
平等如梦幻，不起凡圣见。
不作涅槃解，二边三际断。
常应诸根用，而不起用想，
分别一切法，不起分虽想。
动火烧海底，风鼓山相击。
真常寂灭乐，涅槃相如是。
吾今强言说，令汝舍邪见。
汝勿随言解，许汝知少分。
馆杭城凤凰山麓，每夜潮声澈耳，因颜曰梦潮
许传霈（清代）

西湖之水清且平，西湖之山瘦且灵。凤凰山麓背其执，日绕滔滔滚滚之潮声。

潮声起自海门东，龛赭憋亹齐争迎。龙吟鼍吼势浩荡，铁马强弩气奔腾。

道我江塘筑茅舍，夜夜鸣潮倾耳听。风声雨声满堂室，鏦鏦铮铮集甲兵。

恍若风樯曲盘快泛宅，不须宫阙楼台住水晶。又若波流直灌一方枕，不须洗耳傲其清。

天籁自存天地间，呼吸万物走雷霆。何必筝琶扰俗调，纤细学作秋虫鸣。

嗟哉祖逖闻鸡且起舞，成连到海自移情。我既不得乘风长破浪，三千里外击鲲鹏。

何能年年悠忽常寂寞，使如深宵寒幄之短檠。祗恐冥顽时睡足，赖有潮声惊梦醒。

呜呼，赖有潮声惊梦醒。
送曹器远从使虏
陈造（宋代）

暑风焮面黄尘底，曹侯据鞍轻万里。
晓趁官程夜未休，不为功万为知己。
男儿生有四方志，谁能挽眉妇车里。
周原咨度使尘飞，汉官威仪渠颡泚。
异时横草恐不免，此去灌瓜聊复尔。
赤县神州吾旧物，文谟武略君奇士。
列圣恩波迄未涯，百年胡运今如此。
山川险隘须默究，他日上前烦聚米。
杀胡之林定何许，持酒遐望一启齿。
归来有句敌车攻，老子滞懑资一洗。
贫中自戏
陆游（宋代）

种枳为篱草结庐，人间知足更谁如？涧深松老忘荣谢，天阔云谁任卷舒。
门冷并无残客迹，家贫常读绝编书。
有金可散还关念，多事从来笑汉疏。
平山堂观雨
释道潜（宋代）

午枕藜床梦忽惊，柳边雷送雨如倾。蜀冈西望芜城路，银竹森森十里横。
竹
任希夷（宋代）

数十琅玕足辟尘，何须千亩比封君。
一从清士心相许，眼看浮花薄似云。
赐鲥鱼
林文俊（明代）

礼成荐鲔圣心欢，恩许尝新遍从官。一饱敢忘明主德，百年深从腐儒餐。

銮刀细切怜霜脍，官酝旋开侑玉盘。食罢感恩思补报，冯驩长铗未须弹。
怀九老诗九章 其七 归安奚山人疑
姚燮（清代）

一楼俯溪如莲茎，云漪汎动檐额青。书声渔唱互酬答，月灯下上群鸥醒。

昔年话梦西风凉，酽然酒气搀茶香。骚人自有薜萝愿，不制红衣媚夕阳。
水龙吟·夜来霜拂帘旌
侯置（宋代）

夜来霜拂帘旌，淡云丽日开清晓。香貌金暖，冰壶玉嫩，佳辰寒早。橘绿橙黄，袖红裙翠，一堂欢笑。正梅妃月姊，雪肌粉面，争妆点、潇湘好。

莫惜芳尊屡倒。拥群仙、醉游蓬岛。东床俊选，南溟归信，一时俱到。鬓影摇春，命书纡锦，子孙环绕。看他时归去，飞觞石涧，侍甘泉老。
送史册步知池洲
孙应时（宋代）

弄水亭无恙，表溪古画图。
民风最淳朴，郡计足枝梧。
汉玺行褒召，潘舆且燕娱。
平生故人意，未改岁寒无。
次韵冯涪州见府
李石（宋代）

寄语巴中客，频频镊鬓霜。
峡云春梦远，江月夜珍藏。
才刃应多暇，词锋恨太刚。
僧邻雨花地，何日再长堂。
流沙江夜泛
林鸿（明代）

登舻日向夕，出浦云已平。月黑渡江处，北风芦苇鸣。
鹧鸪天（发舟安康，朋游见留，往复三用韵）
刘学箕（宋代）

芳草萋萋入眼浓。一年花事又匆匆。吐舒桃脸今朝雨，零落梅妆昨夜风。

云接野，水连空。画栏十二倚谁同。两眉新恨无分付，独立苍苔数落红。
唐多令 连朝苦雨，情绪无聊，砺之偶填此调，词旨凄婉，倚声和之，即次原韵。
季兰韵（清代）

细雨羃寒烟。怀人昼似年。倦抛书、且自闲眠。已自工愁愁未了，又遇此、作愁天。

剩冷恋吴绵。孤红瘦可怜。泪珠浓、弹碎云笺。玉笛一声春去也，春恨在、两眉边。
呈凌次仲学博 其一
李学孝（清代）

十年踪迹滞儒官，高座摊经昼掩关。陶铸典谟来腕底，驰驱名字满人间。

探珠夜界金绳路，传草春归玉笋班。地近南楼聊寄傲，相看不厌敬亭山。
对月了残经赞
释慧开（宋代）

始见些儿光影，要了未后一段。
若是无门拳头，不打这般钝汉。
九日同林宪副许给谏登明昌塔拜高皇帝玉音
王弘诲（明代）

重阳风雨满城边，一笑登临万象先。玉旨辉煌天九五，珠崖浩瀚地三千。

文明此日开昌运，颂述于时籍大贤。宝刹云浮空外矗，綵幡风动雾中翩。

赤乌僧定知何日，白马经驼是几年。老我升高还自下，从君顾后又瞻前。

东来紫气函关满，南望青松短壑悬。落帽风流知尚健，看花宁惜几留连。
舟入罗旁之水将访西宁张明府有作 其四
屈大均（明代）

泷西山水县，喜有令君贤。瀑布为膏泽，桃花引客船。

夷门公子礼，新语大夫篇。定识相留处，行春白鹿边。
风入松·晓来凉气满芙蓉
佚名（宋代）

晓来凉气满芙蓉。日到竹阴东。称觞歌袖三千指，屏星畔、绕绿围红。茱糁百杯秋色，桂华十里西风。生朝对饮菊花丛。九日一樽同。文章歆向家声旧，便应去、黄阁从容。唤起仙翁为寿，种成千岁椿松。
拟古诗十二首
韦应物（唐代）

辞君远行迈，饮此长恨端。已谓道里远，如何中险艰。

流水赴大壑，孤云还暮山。无情尚有归，行子何独难。

驱车背乡园，朔风卷行迹。严冬霜断肌，日入不遑息。

忧欢容发变，寒暑人事易。中心君讵知，冰玉徒贞白。

黄鸟何关关，幽兰亦靡靡。此时深闺妇，日照纱窗里。

娟娟双青娥，微微启玉齿。自惜桃李年，误身游侠子。

无事久离别，不知今生死。

峨峨高山巅，浼浼青川流。世人不自悟，驰谢如惊飍.

百金非所重，厚意良难得。旨酒亲与朋，芳年乐京国。

京城繁华地，轩盖凌晨出。垂杨十二衢，隐映金张室。

汉宫南北对，飞观齐白日。游泳属芳时，平生自云毕。

绮楼何氛氲，朝日正杲杲。四壁含清风，丹霞射其牖。

玉颜上哀啭，绝耳非世有。但感离恨情，不知谁家妇。

孤云忽无色，边马为回首。曲绝碧天高，馀声散秋草。

徘徊帷中意，独夜不堪守。思逐朔风翔，一去千里道。

嘉树蔼初绿，靡芜叶幽芳。君子不在赏，寄之云路长。

路长信难越，惜此芳时歇。孤鸟去不还，缄情向天末。

月满秋夜长，惊鸟号北林。天河横未落，斗柄当西南。

寒蛩悲洞房，好鸟无遗音。商飙一夕至，独宿怀重衾。

旧交日千里，隔我浮与沉。人生岂草木，寒暑移此心。

酒星非所酌，月桂不为食。虚薄空有名，为君长叹息。

兰蕙虽可怀，芳香与时息。岂如凌霜叶，岁暮蔼颜色。

折柔将有赠，延意千里客。草木知贱微，所贵寒不易。

神州高爽地，遐瞰靡不通。寒月野无绿，寥寥天宇空。

阴阳不停驭，贞脆各有终。汾沮何鄙俭，考槃何退穷。

反志解牵跼，无为尚劳躬。美人夺南国，一笑开芙蓉。

清镜理容发，褰帘出深重。艳曲呈皓齿，舞罗不堪风。

慊慊情有待，赠芳为我容。可嗟青楼月，流影君帷中。

春至林木变，洞房夕含清。单居谁能裁，好鸟对我鸣。

良人久燕赵，新爱移平生。别时双鸳绮，留此千恨情。

碧草生旧迹，绿琴歇芳声。思将魂梦欢，反侧寐不成。

揽衣迷所次，起望空前庭。孤影中自恻，不知双涕零。

秋天无留景，万物藏光辉。落叶随风起，愁人独何依。

华月屡圆缺，君还浩无期。如何雨绝天，一去音问违。

有客天一方，寄我孤桐琴。迢迢万里隔，托此传幽音。

冰霜中自结，龙凤相与吟。弦以明直道，漆以固交深。

白日淇上没，空闺生远愁。寸心不可限，淇水长悠悠。

芳树自妍芳，春禽自相求。徘徊东西厢，孤妾谁与俦。

年华逐丝泪，一落俱不收。
糖多令（丙申中秋）
刘辰翁（宋代）

明月满河洲。星河带月流。料素娥、独倚琼楼。竟是何年何药误，魂梦冷、不禁秋。

少日梦龙头。知君犹梦不。算虚名、不了闲愁。便有鹄袍三万辈，应不是、旧京游。
和郁簿出郭
虞俦（宋代）

青衫莫厌缚微官，过眼荣枯几万端。得意邯郸归一枕，从今须放酒肠宽。
寄徐巽秀才
欧阳修（宋代）

瑶花飞雪荡离愁，鷤鴃惊风下绿畴。
睢苑树荒谁共客，楚江枫老独悲秋。
千重锦浪翻如箭，万叠春山翠入楼。
章陌柳条今在否，定临沟水拂东流。
寄公衮舍弟
薛嵎（宋代）

每恨世交薄，相期情最深。
秋风一回首，明月两关心。
鹤病难为药，砂顽不化金。
余生百计拙，耐可事清吟。
叩棺歌
吴秉信（宋代）

信叟归去来，三界无安不可住，
西方净土有莲胎，愿去来。
照公院双橙
李颀（唐代）

种橙夹阶生得地，细叶隔帘见双翠。抽条向长未及肩，

泉水绕双日三四。青青何必楚人家，带雨凝烟新著花。

永愿香炉洒甘露，夕阳时映东枝斜。南庭黄竹尔不敌，

借问何时堪挂锡。
哭休上人
释道潜（宋代）

从来疑造物，无处识其真。好月难终夕，名花不尽春。

青灯空照室，白氎谩遗巾。泣血怜慈母，悲酸动四邻。
楼上醉歌
陆游（宋代）

我游四方不得意，阳狂施药成都市，大瓢满贮随所求，聊为疲民起憔悴。
瓢空夜静上高楼，买酒卷帘邀月醉。
醉中拂剑光射月，往往悲歌独流涕。
＊却君山湘水平，斫却桂树月更明。
丈夫有志苦难成，修名未立华发生。
谒林庙
吴秘（宋代）

高天之有文，星辰艳穷碧。
厚地之有文，草木秀野色。
草木既无辞，星辰亦难测。
岂侔人之文，五经为艺极。
五经主者何，岂非至圣力。
三才久虚位，待我先师宅。
秘亦穷经者，自谓入阃閾。
天地无逃数，世人犹自惑。
代移文不移，宜在弟子职。
薰香达诚悃，滴酒沥胸臆。
瞿然见威容，长林耸坟侧。
勘婆
释心道（宋代）

三月春光上国游，祥云瑞气锁龙楼。
亲从宣德门前过，更问行人觅汴州。
寄朱仲是兼佥
戴复古（宋代）

光阴日夜催吾老，已作鸡皮鹤发翁。
万事装成百年梦，五行注发一生穷。
残花但有凋零分，枯木难沾造化功。
若见黄堂烦寄语，何如停我雪楼中。
又示海会老子
洪朋（宋代）

七峰玉立相排荡，宝阁翚飞云雨上。雪馀璀璨映寒空，雨霁参雨入晴望。

阁中禅老更壁立，下视群山丈人行。蛟龙头角碧潭寒，江南赤地空惆怅。
题翠瓶色梅图
柯九思（元代）

玻瓈瓶暖翠痕深，萼绿仙人出上林。不放春风吹绣閤，妆魂无语昼喑喑。
边城听角
李咸用（唐代）

戍楼鸣画角，寒露滴金枪。细引云成阵，高催雁著行。

唤回边将梦，吹薄晓蟾光。未遂终军志，何劳思故乡。
答杨霖用韵见赠
孙应时（宋代）

沧沧万里无时盈，太山四维不可仆。
蛙井跳梁徒自喜，蚁垤崔嵬欲何就。
物情小大乃尔悬，人心是非当自究。
荣名乍满妻孥笑，权利偏供宾客僦。
纷纷逐自坐穷年，往往攫金忘正书。
谈夸亦或轻万钟，蹴嘑忍能甘一豆。
人怜世纲苦易缚，我悲古道迂难售。
文章小枝本游戏，功业有时真际辏。
六经坠地谁羽翼，众说浮天谁拯救。
独行不畏迹随削，危言便恐眉遭灸。
舞雩鼓瑟洙泗远，弄月吟风伊洛旧。
晨霞翠柏足餱粮，秋兰芳芷堪怀袖。
此身今愧五斗役，归心绕日千岩秀。
平生未饱书册愿，老大自知人物陋。
意存当世力不能，名忝儒生实难副。
杨侯杨侯豪杰士，霜鹘横空天马聚。
叵堪高谊谬推挽，喜见雄词豁昏昏。
端能有意千载前，执鞭请试从公后。
送周郎中还司
徐铉（宋代）

忆在庐山始识君，当时惟拟共眠云。
那知身计关前定，却向人间逐世纷。
紫阁峰前欣独往，银台门里叹离群。
青囊旧有登真诀，莫遣闲人取次闻。
嵩山十志十首·云锦淙
卢鸿一（唐代）

水攒冲汹石丛耸，焕云锦汹喷汹涌。苔駮荦汹草夤缘，
芳幂幂汹濑溅溅。石攒丛汹云锦淙，波连珠汹文沓绛。
有洁冥者媚此幽，漱灵液汹乐天休，实获我心汹夫何求。
元夜曲
麦秀岐（明代）

何事烟花遽寂寥，金吾原不禁春宵。酒楼且莫罢歌舞，还有王孙醉解貂。
鹧鸪天 和子似山行韵
辛弃疾（宋代）

谁共春光管日华，朱朱粉粉野蒿花。
闲愁投老无多子，酒病而蒿较减些。
山远近，路横斜，正无聊处管弦哗。
去年醉处犹能记，细数溪边第几家。
依韵答
梅尧臣（宋代）

日暮乘羸马，因过太史家。竹窗谈脱麈，槐树暝栖鸦。

邦瘁稽前咏，人亡起彼嗟。夜分归不寐，犹照角巾斜。
湖上
王柏（宋代）

木落孤山分外孤，尖风索索响枯芦。
暗香全未传消息，和靖还曾著意无。
笙歌只解闹花天，谁肯敲冰掉小船。
要识湖山真面目，偷他冷月访三贤。
瑶台第一层 沃洲陈春棹
姚燮（清代）

鸱尾檐虚，天半插，三层画影高。移青入幔，南明萝瀑，东峁松涛。

寒云千叠翠，更夕阳、回雁迢迢。俯无地，甚赧虹粘雨，金碧凌歊。

秋宵。玉河咫尺，酒醒几度擪琼箫。鹤呼支遁，鸾停太白，笑语仙曹。

不知人世近，任眼前、秋梦萧骚。坐清寥。想星垂银络，露湿铢袍。
出守黄州上史馆相公
王禹偁（宋代）

出入西垣与内廷，十年四度直承明。
又为太守黄州去，依旧郎官白发生。
贫有妻贤须薄禄，老无田宅可归耕。
未甘便葬江鱼腹，敢向台阶请罪名。
次韵答提举王郎中
韩琦（宋代）

病质衰来百事慵，遗荣心欲企高踪。疲驽向老知无用，圣德矜愚谅有容。

筋力岂能誇矍铄，林泉终幸养孱庸。东篱秋晚黄花盛，陶令思归兴愈浓。
偈颂十五首
释法薰（宋代）

床窄先卧，粥稀后坐。
耳聩要声高，眼昏宜字大。
次韵国村送游黄山之作二首
李弥逊（宋代）

雨足郊原长稻孙，竹舆去路踏秋芬。
近村篱落低临水，直面峰峦半山云。
晚径无人重着履，夜堂有酒更论文。
兹游清绝羲皇上，少借风烟为沐薰。
题本觉寺
张镃（宋代）

一径横穿藓翠封，满空声动玉琤淙。
林居岂是无修竹，未有清阴似此浓。
贺提刑生辰二十韵
刘弇（宋代）

律中蕤宾候，时生翰苑才。昴星天上降，玉树署中开。

地望无双也，公侯有种哉。仪刑推虎子，头角号龙媒。

雅负凌云操，阴怀构厦材。家声说王谢，儒学美邹枚。

德宇浑深厚，书林早贡该。发谈生雾露，走笔落琼瑰。

仕誉彰宸听，纶恩擢宪台。泥封云外捧，使旆日边来。

未夏薰风至，先春暖气回。驱驰车翼翼，制割刃恢恢。

钦恤恩涵海，澄清令走雷。露帏衣照日，行部驾扬埃。

上表除蛇豕，飞章荐草莱。闹中金韵掷，醉里玉山颓。

龙印当时伏，鹓班异日陪。暂来为八使，终去面三槐。

身况推华胄，门曾位上台。定重调鼎鼐，应再作盐梅。

适遇悬弧旦，宜倾上寿杯。下僚何所祝，愿早见天魁。
赋得古原草送别(节选)
白居易（唐代）

离离原上草，一岁一枯荣。
野火烧不尽，春风吹又生。
古词二首（一作讽古）
刘禹锡（唐代）

轩后初冠冕，前旒为蔽明。安知从复道，然后见人情。

簿领乃俗士，清谈信古风。吾观苏令绰，朱墨一何工。
戏赠
苏轼（宋代）

惆怅沙河十里春，一番花老一番新。
小楼依旧斜阳里，不见楼中垂手人。
偈颂一百五十首
释心月（宋代）

罗笼得住，以此却不住。
呼唤不回，以此却又回。
且譊讹在什么处，恼乱春风卒未休。
挽适石门姊七绝四首 其四
张荣曾（清代）

猝罹惨毒悼云亡，皎若寒冰凛若霜。姓氏于今标绰楔，千秋俎豆荐馨香。
西湖十景竹枝词 其三 九里松风
徐熥（明代）

虬龙千尺翠烟凝，九里涛声浪几层。油壁青骢堤上过，同心犹记结西陵。
题耕织图二十四首奉懿旨撰
赵孟頫（元代）

仲夏苦雨干，二麦先后熟。
南风吹陇亩，惠气散清淑。
是为农夫庆，所望实其腹。
酤酒醉比邻，语笑声满屋。
纷然收获罢，高廪起相属。
有周成王业，后稷播百谷。
皇天贻来牟，长世自兹卜。
愿言仍岁稔，四海尽蒙福。
高堰晚泊
林旭（清代）

迎客都君风肃然，杨舟澹淡夕阳天。辨帆日下边何阔，觅港泥中腹渐坚。

换蟹馋思须近市，伐芦生计羡连船。寒湾水宿怀空渺，岂有高人夜叩舷。
晚步舍东
陆游（宋代）

篱槿花开柿叶丹，土沟东去过牛栏。
草烟漠漠天将暮，布褐萧萧客正寒。
嘉禾百咏·茶溪
张尧同（宋代）

茶林那复有，零落付樵人。
旧日溪边叟，空悲二月春。
野翠堂
吕南公（宋代）

重城似郊坰，接眼尽苍翠。无复见枯疏，共疑春每至。

丘樊岂少此，野叟不自贵。
再过故人霍元方故居因作诗以寄嗣子怡伯怡仲
宋讷（明代）

重过东崖处士居，门前犹有故人车。九原风雨三生梦，一壑烟霞万卷书。

华表何年重见鹤，淇滨今日独观鱼。知君不减遨游兴，万里骑鲸入太虚。
句
吴宗旦（宋代）

避暑自应归故国，无端依旧入扬州。
溪上
方一夔（宋代）

古木阴阴溪上村，隔溪呼唤隔溪应。柳边渔艇水双港，山崦人家云半层。

早麦熟随芹菜饷，晚茶香和树芽蒸。自惭未得亢桑乐，痴坐寒窗似冻蝇。
偈颂一百二十三首
释祖钦（宋代）

闻名不如见面，见面不如闻名。
三十年不识个一字，元来却是枚丁。
山中梅花
薛嵎（宋代）

诗人魂在梅花上，不比垂杨管别离。
野鹤声声声渐远，定应飞报月明知。
答卢仝结交诗
马异（唐代）

有鸟自南翔，口衔一书扎，达我山之维。

开缄金玉焕陆离，乃是卢仝结交诗。此诗峭绝天边格，

力与文星色相射。长河拔作数条丝，太华磨成一拳石。

莫嗟独笑无往还，月中芳桂难追攀。况值乱邦不平年，

回陵倒谷如等闲。与君俯首大艰阻，喙长三尺不得语，

因君今日形章句。羡猕猴兮著衣裳，悲蚯蚓兮安翅羽。

上天不识察，仰我为辽天失所，将吾剑兮切淤泥，

使良骥兮捕老鼠。昨日脱身卑贱笼，卯星借与老人峰。

抱锄劚地芸芝朮，偃盖参天旧有松，术与松兮保身世。

卧居居兮起于于，漱潺潺兮聆嘒嘒.道在其中可终岁，

不教辜负尧为帝。烧我荷衣摧我身，回看天地如砥平。

钢刀剉骨不辞去，卑躬君子今明明。俯首辞山心惨恻，

白云虽好恋不得。看云且拟直须臾，疾风又卷西飞翼。

为报覃怀心结交，死生富贵存后凋。我心不畏朱公叔，

君意须防刘孝标。以胶投漆苦不早，就中相去万里道。

河水悠悠山之间，无由把袂摅怀抱。忆仝吟能文，

洽臭成兰薰。不知何处清风夕，拟使张华见陆云。
咏梅六首
赵蕃（宋代）

纵乏幽人宅，犹余大树祠。
带山仍带水，宜饮亦宜诗。
勿待全开后，当乘半放时。
昏昏廓阴雾，皎皎上朝曦。
雨夜四鼓起坐至明
陆游（宋代）

门巷冷如冰，生涯淡似僧；小窗愁夜雨，孤影怯秋灯。
林鹊栖仍起，山童唤不应。
悠然坐待旦，息倦倚书縢。
过峡州宿青草滩
项安世（宋代）

烟里鸣桡去夕阳，不堪风急滞归航。
无端更著三更月，一夜孤篷一寸霜。
奉和御制读后汉书诗 其二
夏竦（宋代）

独行惩浇俗，嘉名动远荒。至诚祈夏雨，严意励冬霜。

果行推陵险，丰规叹履方。孤高惟大逊，寿考茂祺祥。
梁城赠一二同幕
韩翃（唐代）

五营河畔列旌旗，吹角鸣鼙日暮时。

曾是信陵门下客，雨回相吊不胜悲。
和傅寺丞竹隐之什 暖红
陈宓（宋代）

劲节岁寒碧，芳枝春煖红。清和夷惠德，千载尚闻风。
立秋逢雨不果还羌二首 其二
蒋薰（明代）

老君山上湿云多，小落门西渭水波。秋雨丝丝秋士泪，欲行不得也哥哥。
次韵施予善谢茶
葛立方（宋代）

缃奁香叶裹新英，分与骚人取次烹。
碗裹定疑甘露荐，腋边应觉午风生。
色方蒙岭虽微胜，品带沙溪未苦精，
客好窗晴聊小试，跳珠急雨看泉清。
崔中举进士游岳阳遇真人录沁园春词诘其姓名…留诗于壁
吕岩（唐代）

腹内婴儿养已成，且居廛市暂娱情。

无端措大刚饶舌，却入白云深处行。
寄王用之判府监簿
杨万里（宋代）

寅清堂上初相识，君如玉树逢春碧。
滕王阁下重相从，君如天骥追秋风。
九州四海王鲁公，有人不减汉八龙。
君才况是廊庙具，登庸衣钵亲分付。
笋班小试云霄步，州麾妙琢湖山句。
君不见西京韦家父子间，阿成官职似阿贤。
皇朝吕家也不恶，大申小申相後先。
看君一武超韦吕，奄有龟蒙再封鲁。
和答孙推官入病新起见过钱塘之什二首
蔡襄（宋代）

病来安健赋诗夸，甲子新移一岁加，
吾道所存唯浩气，世缘何岁但空花。
烟云已过同归雁，杨柳初藏并宿鸦。
便擬寻山逐幽趣，春泥随马不须遮。
竹围
陈学圣（清代）

千竿绿竹势参天，四面围青色倍妍。寄与村中君子语，猗猗数字勿忘筌。
可山席上
胡仲弓（宋代）

炉亭镇上坐书痴，不似山居得自怡。
倾竹叶杯延旧友，倚梅花树看新诗。
嚼来此味清于水，语对乡情甘似饴。
外此不须谈近事，相逢一笑且舒眉。
浪淘沙
余一鳌（清代）

何处认啼痕，酒洒红巾。斜阳芳树短长亭。莫卷珠帘愁似海，烟锁朱门。

堤草绿初匀。细碾香轮。望中柳眼为谁青。回首天涯春好处，旧梦如尘。
示德上人
释居简（宋代）

若把重玄当此宗，粘牙带齿恶情悰。泡茶只说琴川好，试看侬家熨斗中。
林泉清趣卷为古林黄思复题
程敏政（明代）

散发长林下，洗耳清泉中。黄君亦佳士，不沾游冶丛。

得句写松雨，呼酒翻荷风。未觉白日晚，正喜红尘空。

人生穹壤间，所乐恒不同。扰扰鸡鹜场，伊谁识冥鸿。

我方驾黄犊，世网不受笼。浩渺寒溪湾，上有一亩宫。

掬水饫真味，种树歌新功。君当入吾社，渔牧随西东。
鹧鸪天
朱敦儒（宋代）

有个仙人捧玉卮。满斟坚劝不须辞。瑞龙透顶香难比，甘露浇心味更奇。

开道域，洗尘机。融融天乐醉瑶池。霓裳拽住君休去，待我醒时更一瓻。
赠张墨卿
李若水（宋代）

张侯自是风骚将，画月裁云三百编。
玉堂未许代王綍，聊作漫百黄河边。
绿林豪客玩国宪，探丸境上如鹰鸇。
遣奴识天得秘策，一旦就戮逃无缘。
霞旌霜刃鼓雷发，凯旋夹路人骈肩。
元老闻之喜折屐，径入奏章丹扆前。
伫□黄纸飞敕来，金印如斗官九迁。
莫笑书生太疲软，时来亦许参凌烟。
荣县大佛寺
黄英（明代）

评罢山人百衲琴，啸台东畔碧云深。钟声入市报昏晓，佛眼阅人成古今。

觅醉自倾无量爵，观空不起未来心。寻常行乐都忘却，取个蒲团坐夕阴。
菊荣一篇五章
萧颖士（唐代）

采采者菊，芬其荣斯。紫英黄萼，照灼丹墀。恺悌君子，

佩服攸宜。王国是维，大君是毗。贻尔子孙，百禄萃之。

采采者菊，于邑之城。旧根新茎，布叶垂英。彼美淑人，

应家之祯。有弦既鸣，我政则平。宜尔栋崇，必复其庆。

采采者菊，于邦之府。阴槐翳柳，迩楹近宇。彼劳者子，

喧卑是处。慨其莫知，蕴结谁语。企彼高人，色斯遐举。

采采者菊，于宾之馆。既低其枝，又弱其干。有斐君子，

是焉披玩。良辰旨酒，宴饮无算。怆其仳别，终然永叹。

岁方晏矣，霜露残促。谁其荣斯，有英者菊。岂微春华，

懿此贞色。人之侮我，混于薪棘。诗人有言，好是正直。
忆王孙（谢安棋墅）
张炎（宋代）

争棋赌墅意欣然。心似游丝扬碧天。只为当时一著玄。笑苻坚。百万军声屐齿前。
乌夜啼·金鸭余香尚暖
陆游（宋代）

金鸭余香尚暖，绿窗斜日偏明。兰膏香染云鬟腻，钗坠滑无声。
冷落秋千伴侣，阑珊打马心情。绣屏惊断潇湘梦，花外一声莺。
偈颂五首 其一
释文礼（宋代）

震忽雷，飞闪电。夜叉头，菩萨面。
绝句六十四首
张伯端（宋代）

先且观天明五贼，次须察地以安民。
民安国富方求战，战罢方能见圣君。
偈颂十八首
释师体（宋代）

道妙休云所得迟，不离闻见分明极。
槛外一声婆饼焦，黄头碧眼断消息。
断消息，最条直，是虎何须更插翼。
苍龙平地起伏澜，万仞峰头轰霹雳。
十二月二十四日问潭孔昭疾见庭下雨中花云木
胡铨（宋代）

幽花卧雨滋溅泪，秀色可人羞冶容。
却笑楚人非博物，不知木末有芙蓉。
次韵永叔二月雪
梅尧臣（宋代）

春雪损萌芽，未必摧杞菊。
我心无爱憎，随分乐自足。
桃李红间白，岂不悦我目。
杞菊嫩且甘，岂不饱我腹。
看花食蔬仍举杯，趁取衰迟鬓犹绿。
何满子
仇远（元代）

舞褥行云衬步，歌纨片月生怀。歌残舞罢花困软，凝情犹小徘歌。髻滑频扶堕珥，裙低略露弓奚。
当日凝香清燕，惯听八拍三台。谢娘荀令都□老，匆匆好梦惊回。闲指青衫旧泪，空连半股鸾钗。
灵源禅师真赞
李之仪（宋代）

滔滔汩汩，莫知其出。汪汪洋洋，随圆随方。故八万四千偈不离于当处，而五千四十八卷皆作戏于逢场。

山谷老人所以强名之而无愧，姑溪居士又从而雪上加霜。

咄，只这便是灵源叟，何须更上炤默堂。
素尚斋
弘历（清代）

斋接永恬居，相望前后庐。磴廊斜转上，岩牖朗开虚。

得趣景殊状，题名义各胪。要同归静观，一致每欣于。
水龙吟·何须银烛红妆
刘辰翁（宋代）

何须银烛红妆，菜花总是曾留处。流觞事远，绕梁歌断，题红人处。绕蝶东墙，啼莺修竹，疏蝉高树。叹一春风雨，归来抱膝，怀往昔、自凄楚。遥望东门柳下，梦参差、欲归幽路。断红芳草，连空积水，凭高坠雾。水洗铜驼，天清华表，升平重遇。但相如老处，江淹才尽，有何人赋。
偈颂五十一首 其三十
释道冲（宋代）

一径直，二周遮。辽天射飞鹗，平地摝鱼虾。堪笑秘魔岩不会，见人一味只擎叉。
旱虐如焚靡瞻有述
郭之奇（明代）

明发澹馀思，启户延清眺。且因朝气凉，暂息空庭烧。

蕴隆讵独忧，惮暑多同调。人希趣马周，天亦乖龙召。

何事南山雷，反作西郊燎。山川既以涤，司虐仍居要。

于乎周遗黎，荐饥嗟孰吊。况复首薇枯，岂得商芝疗。

物运苟如斯，食珠我奚叫。守涸盼来车，时心安可料。
风入松
赵闻礼（宋代）

曲尘风雨乱春晴。花重寒轻。珠帘卷上还重下，怕东风、吹散歌声。

棋倦杯频昼永，粉香花艳清明。

十分无处著闲情。来觅娉婷。蔷薇误罥寻春袖，倩柔荑、为补香痕。

苦恨啼鹃惊梦，何时剪烛重盟。
过万里桥辛已人仲二十五日送别先君於此挽仰
程公许（宋代）

涨绿平堤万里桥，安兴欲去此迟留。
了知薪尽无余火，犹复情痴影像刻舟。
终古不磨方寸恨，深恩未有一分酬。
回头菽水中年乐，拥袂汍澜涕莫收。
梨
李峤（唐代）

擅美玄光侧，传芳瀚海中。凤文疏象郡，花影丽新丰。

色对瑶池紫，甘依大谷红。若令逢汉主，还冀识张公。
酬从侄再看诗本（一作酬从侄借诗本）
王建（唐代）

眼暗没功夫，慵来剪刻粗。自看花样古，称得少年无。
送韦秀才
韩翃（唐代）

东人相见罢，秋草独归时。几日孙弘阁，当年谢脁诗。

寒山叶落早，多雨路行迟。好忆金门步，功名自有期。
送郑二之茅山
皇甫冉（唐代）

水流绝涧终日，草长深山暮春。

犬吠鸡鸣几处，条桑种杏何人。
题招提寺
戎昱（唐代）

招提精舍好，石壁向江开。
山影水中尽，鸟声天上来。
一灯传岁月，深院长莓苔。
日暮双林磬，泠泠送客回。
梅花
戴复古（宋代）

潇洒春葩缟寿阳，百花惟有此花强。
月中分外精神出，雪里几多风味长。
折向书窗疑是玉，吟来齿颊亦生香。
年年茅舍江村畔，勾引诗人费品量。
琐窗寒 题汤德媛《寒闺病趣图》
汤芷（清代）

不恨偏愁，非慵似懒，恹恹终日。年华逝水，又是暮冬时节。

倚妆台、双颦翠蛾，云鬟强整娇无力。正峭寒一阵，侍儿低语，夜来微雪。

帘密休轻揭。怕见了梅花，怜伊瘦骨。葱尖拢袖，闲究还丹真诀。

更多情、呵冰草书，几回鹿脯从人乞。待和风、吹暖兰房，共玩春宵月。
点绛唇
朱祖谋（清代）

镫黯春阴，瘗花铭罢空瑶想。佩环无恙。梦结归风响。

十载江春，与忆桃根桨。仙云往。费人惆怅。多事千丝网。
竞渡棹歌 其一
黄公绍（唐代）

望天湖，望天湖，绿杨深处鼓𪔱𪔱。好是年年三二月，湖边日日看划船。
空斋
吴鼎芳（明代）

空斋原寂寂，落叶更萧萧。
片月闲相照，床头挂一瓢。
次韵范景逸立春日病中之作
顾盟（元代）

岁暮西岑雪未晴，范公祠下少人行。探梅踏冻烦丹使，扶病迎春问曲生。

石灶茯苓和雪煮，云根流水似冰清。瓜田数亩春泥煖，好课岩中子弟耕。
赠护国寺山上宏道者
顾逢（宋代）

三十年趺坐，何曾下此山。
忘形超物外，无梦到人间。
窗暗月来照，门开风自关。
虎狼情亦狎，夜夜庙前还。
妙峰亭
楼钥（宋代）

一峰高出白云端，俯瞰天涯千万山。
试向冈头转圆石，不知何日到人间。
三瑞堂
黄公度（宋代）

机云二子才孤标，妙龄驰声典午朝。
今见远孙来海峤，儒雅雍容饰汉条。
德化醇醲春有脚，天姿粹美玉不彫。
无复犊牛充带佩，坐令襦绔成歌谣。
蕴藉斯人合台阁，暂把一麾亦不恶。
铃阁正午槐阴清，讼庭无人鸟声乐。
政成瑞应一何多，天香国艳骈花萼。
可但渔阳倾麦岐，会见西京纪神爵。
吾闻作善天降祥，拭目泥封下建章。
一时文采七闽郡，千载风流三瑞堂。
坤珍效祉来未央，九茎怒芽抽且长。
胡不图之献天子，播在乐府歌芝房。
二兔一白一黑图
罗玘（明代）

衣褐之徒吾久识，炭乌雪白始惊看。独怜总有高人处，唇缺何曾怨齿寒。
【正宫】鹦鹉曲　寄故人和韵
吕济民（元代）

心猿意马羁难住，举酒处记送别那《梁父》。想人生碌碌别别，几度落红飞
雨。
【幺】瞬息间地北天南，又是便鸿书去。问多娇芳信何期？笑指到玉梅吐处。
朱颜绿鬓难留住，调弄了几拙讷的儿父。算光阴咫只风波，恍着暮晴朝雨。
【幺】怎禁他地久天长，睚不过暗来明去。望桃源雾杳烟迷，梦觉也玉人那
处。
余蓄石屏风十游稚宜喜而求之辄遗其一侑以五
曾丰（宋代）

巨灵神手造江山，潜写为图置石间。
岁久石为图所变，一重峦下一重湾。
宝鸡县张仙洞中长歌行次壁间谢高泉韵
赵贞吉（明代）

去国何迟迟，青山一丈携。
春风已三月，逐虎桃花蹊。
既闻粪金已，又传化宝鸡。
仰首笑碧落，拂袖凌丹梯。
左虬右文豹，稳驾无人挤。
如何牧马滨，尚有问津迷。
劳因豚往贺，诡从禽遇奚。
惜哉昆吾锋，徒有斫沟泥。
所以衡门士，折矢释孤麛。
上冈抱黄犊，枢户衣皲犁。
中心藏皓洁，面上蒙黝黧。
家有黄口儿，倚户饥苦啼。
掉头去不顾，吾道无忧栖。
邈哉大雅初，高征供蒸黎。
淳风逝不处，去水无回低。
因思驻吾颜，刀圭丸粉提。
身轻骑八骏，联三十二蹄。
仙人五城楼，玄圃岌而跻。
玉匣简隐诀，金书撷幽题。
誓断区中缘，岂云藏会稽。
九州黑子耳，千载谁能徯。
忽然俯宗国，脊局心予凄。
我有峨嵋家，结茅聊可栖。
且当弥远驾，乐志西山西。
失调名
佚名（宋代）

恩爱顿成离别恨。
季子庙
袁默（宋代）

巢由高风不可及，后世家邦皆子袭。东周不竞诸侯强，中原未子干戈戢。

修盟歃血血未乾，稷草离离战鬼泣。阖庐释楚夫概奔，公子纠杀桓公入。

兄弟之间宁固多，旦正衣冠暮成执。前规旧辙不远人，呜呼季子其肯立。

吴民犹有德吴心，庙貌相望在封邑。怀古令人忆惨悽，日落疏林风习习。
归谒大中祖坟
尹廷高（元代）

悠悠不见鹤归来，大地伤心变劫灰。半世天涯添白发，何人松下酹青苔。

云深松径狐狸卧，月落空山杜宇哀。陇树萧疏风色惨，相传先世手亲裁。
宿清溪驿梦得草虫鸣断岸沙鸟宿寒汀之句因续
憨山大师（明代）

溯流遵远渚，旅泊傍孤亭。
月隐山容淡，鱼潜水气腥。
草虫鸣断岸，沙鸟宿寒汀。
最惜飘零者，浮生梦未醒。
枕上感怀
陆游（宋代）

五更揽辔山路长，老大诵书声琅琅。古人已死心则在，度越秦汉窥虞唐。

三更投枕窗月白，老夫哦诗声啧啧。渊源雅颂吾岂敢，屈宋藩篱或能测。

一代文章谁汝数，老不能闲真自苦。君王虽赏于蔿于，无奈宫中须羯鼓。
春晚
陆游（宋代）

湖上春寒雁已归，宿酲残梦两依依。
也知晨起元无事，窗白炉红且揽衣。
踏莎行
徐俯（宋代）

玉露团花，金风破雾。高台与上晴空去。举杯相属看前山，烟中乱叠青无数。

皓齿明眸，肌香体素。恼人正在秋波注。因何欲雨又还晴，歌声遏得行云住。
送赵兴国
赵蕃（宋代）

忆昨屡过丛桂坊，诵诗说赋声琅琅。
飘流倏忽岁几换，邂逅分携天一方。
治状如君行且召，赋归于我策为良。
一篙清涨百滩没，愧此萧然鸥鹭行。
宫词三十三首
曹勋（宋代）

嗣岁庞恩浃九垓，熙熙人物咏春台。
行知大业同文轨，今见萧曹佐汉来。
题徐京伯通判北征诗卷
戴复古（宋代）

一襟忠谊气，数首北征诗。
，不许公卿见，
徒为箧笥奇。衔枚冲雪夜，
击楫誓江时。此志无人共，
愁吟两鬓丝。
遣意
申颋（清代）

日入群动息，日出群动作。劳人失其常，作息每逾格。

扰扰千万端，暂梦还错愕。劳人好为劳，不劳意不乐。

伏思上古时，人生熙熙若。无得恶乎失，无善恶乎恶。

谁令知识开，乾坤归雕凿。制作日益繁，风俗日益薄。

无论义与利，同陷此束缚。里巷递悲歌，后先总萧索。

平生满腹愿，毕命奚所托。蹉跎我何为，黾勉学酬酢。

志屈气不伸，人犹讥简略。逢世终难工，徒使朱颜削。

思出天地外，放形同云鹤。挥手谢人群，俯仰何其廓。
海南百果相续多中土所无纪以绝句 其二
陈宝琛（清代）

茸茸红毛丹，色味赛荔支。或云即其种，无乃变于夷。
横秋风吹笛应制
吴伯宗（明代）

庭树西风灏气清，何人吹笛作秋声。天连碧海苍龙吼，地接丹秋紫凤鸣。

柳叶穿云添逸兴，梅花飞雪动幽情。更深坐久虫声切，万里关河月正明。
颂古二十首
释了一（宋代）

的的古帆已挂后，小鱼吞却大头鱼。
虽然李广运神箭，自古张顚解草书。
送祥光还白门四首 其三
胡应麟（明代）

片锡长安去，珠林照紫霞。横经高座寺，讲席半天花。
湛处士枸杞架歌
皎然（唐代）

天生灵草生灵地，误生人不人不贵。独君井上有一根，

始觉人不众芳异。拖线垂丝宜曙看，裴回满架何珊珊。

春风亦解爱此物，袅袅时来傍香实。湿云缀叶摆不去，

翠羽衔花惊畏失。肯羡孤松不凋色，皇天正气肃不得。

我独全生异此辈，顺时荣落不相背。孤松自被斧斤伤，

独我柔枝保无害。黄油酒囊石棋局，吾羡湛生心出俗。

撷芳生影风洒怀，其致翛然此中足。
空明洞
杜范（宋代）

莫讶青山小，山因洞得名。
仙人骑鹤去，留迹在空明。
月岩
王义山（宋代）

岩中一个月胚胎，知是谁将斧凿开。
一夜六丁将帝敕，驾空推起上天天。
池州和同官咏梅花
张道洽（宋代）

万壑寒皆沍，孤根暖自生。
不随千卉艳，独负一身清。
水际寒香迥，窗间夜影横。
舆台桃李辈，谁弟又谁史。
寄上泉州许参政福州薛端明谪居
徐玑（宋代）

性懒修书苦，题诗寄海滨。闽中今乐地，迁客旧名臣。

乍嚼槟榔涩，初餐荔颗珍。园林春易老，乡岸雨难匀。

世虑千峰静，时贤一聘新。闲居寻钓石，朝晚待归人。
赠鄱阳府君张仲膺诗
陆云（魏晋）

一
神林何有。
奇华妙实。
皇朝如何。
穷文极质。
斌斌君子。
升堂入室。
太上有曜。
子诞其辉。
知机日难。
子达其微。
入辅帷幄。
出御千里。
滔滔江汉。
南国之纪。
二
谒帝东堂。
剖符南征。
天子命我。
车服以荣。
何以润之。
德被苍生。
何以济之。
威振羣城。
却愚以化。
崇贤以仁。
凤舒其翮。
龙濯其鳞。
忆彼荒薮。
莫敢不宾。
虽云旧邦。
其命维新。
三
卞和南金。
终始一色。
显允君子。
穷达一德。
弘仁厉道。
物究其极。
古贤受爵。
循墙虔恭。
今哲居贵。
履盈如冲。
接新以化。
爱旧以丰。
隆此嘤鸣。
惇彼谷风。
四
忠至宠加。
孝至荣集。
内崇南芬。
外清名邑。
炜炜棠棣。
敻增其华。
猗猗桑梓。
厥耀孔多。
被绣昼行。
昔人攸羡。
阶云飞藻。
孰与同粲。
五
人道伊何。
难合易离。
会如升峻。
别如顺淇。
嗟我怀人。
曷云其来。
贡言执手。
涕既陨之。
一
玄黄挺秀。
诞受至真。
行该其高。
德备其新。
光莹之伟。
隋卞同珍。
腾都之骏。
龙凤合尘。
二
皇皇明哲。
应期继声。
华暎殊域。
实镇天庭。
入辅出辅。
干干靡宁。
夏发凉台。
我雨我暑。
冬违邦族。
风霜是处。
嗟彼独宿。
谁与晤语。
飘飖艰辛。
非禹孰举。
言念君子。
怅惟心楚。
三
悠悠山川。
骁骁征遐。
陟升嶣嶤。
降涉洪波。
言无不利。
乘崄而嘉。
人怀思虑。
我保其和。
四
邂逅相遇。
良愿乃从。
不逢知己。
谁济予躬。
莫攀莫附。
媿我高风。
时过年迈。
晻冉桑榆。
晞光赖润。
亦在斯须。
假我夷涂。
顿不忘驱。
泛予津川。
桴不失浮。
无爱余辉。
遂暗东嵎。
五
幽幽东嵎。
恋彼西归。
瞻仪情感。
耹音心悲。
之子于迈。
夙夜京畿。
王事多难。
仲焉徘徊。
万州
冯时行（宋代）

银珠络髻绣衣裳，家住江南山后乡。
闻道君侯重行乐，相将腰鼓迓年光。
水龙吟 其七 丙辰生日
刘克庄（宋代）

儿童不识樗翁。挽衣借问年今几。少如彦国，大如君实，披襟高比。

德业天渊，有些似处，须眉而已。愿老身无事，小车乘兴，名园内、行窝里。

做取出关周史。莫做他、下山园绮。从人谤道，是浮丘伯，是庚桑子。

背伛肩高，幅巾藜杖，敞袍穿履。向画图上面，十分似个，见端门底。
立春内中帖子词·夫人阁
王珪（宋代）

彩燕迎春入鬓飞，轻寒未放缕金衣。
苑中忽报花开早，得从銮与向晚归。